KOMUNIKAZZJONI TAL-KUMMISSJONI Valutazzjoni tal-azzjoni mwettqa mill-Greċja b'risposta għad-Deċiżjoni tal-Kunsill 2011/734/UE tat-12 ta' Lulju 2011 indirizzata lill-Greċja, bil-ħsieb li ssaħħaħ u tapprofondixxi s-sorveljanza fiskali u tavża lill-Greċja biex tieħu miżuri għat-tnaqqis tad-defiċit li huma meqjusa meħtieġa biex isolvu s-sitwazzjoni tad-defiċit eċċessiv (Mejju 2013) /* COM/2013/0285 final */





1. Introduzzjoni Din il-Komunikazzjoni tivvaluta l-miżuri implimentati mill-Greċja sabiex tikkonforma mad-Deċiżjoni tal-Kunsill 2011/734/UE kif emendata l-aħħar mid-Deċiżjoni tal-Kunsill 2013/6/UE tal-4 ta' Diċembru 2012[1]. Flimkien mar-Rapport tal-Konformità tas-servizzi tal-Kummissjoni, imħejji b'kollegament mal-BĊE[2], il-Komunikazzjoni tikkontribwixxi għall-valutazzjoni tal-konformità mal-Memorandum ta’ Qbil (MtQ)[3] fil-kuntest tal-finanzjament lill-Greċja mill-Istati Membri taż-żona tal-euro, permezz tal-Faċilità Ewropea ta’ Stabbiltà Finanzjarja (EFSF). Din il-valutazzjoni hija bbażata fuq it-Tbassir tar-Rebbiegħa 2013 tas-servizzi tal-Kummissjoni u l-valutazzjoni dettaljata magħmula fl-analiżi tal-programm ta’ aġġustament ekonomiku, imwettqa mis-servizzi tal-Kummissjoni flimkien mal-persunal tal-FMI u tal-BĊE. 2. Id-Deċiżjoni tal-Kunsill tal-4 ta' Diċembru 2012 Fit-4 ta' Diċembru 2012, il-Kunsill adotta Deċiżjoni, skont l-Artikoli 126(9) u 136 tat-TFUE, indirizzata lill-Greċja bl-għan li ssaħħaħ u tapprofondixxi s-sorveljanza tal-finanzi pubbliċi u li tavża lill-Greċja biex tieħu miżuri għat-tnaqqis tad-defiċit, liema miżuri huma meqjusa neċessarji sabiex tiġi rimedjata s-sitwazzjoni ta’ defiċit eċċessiv sal-2016. Din id-Deċiżjoni nnifisha emendat id-Deċiżjoni ta' Lulju 2011[4], li kienet imfassla mill-ġdid biex tikkonsolida bosta emendi konsekuttivi tad-Deċiżjoni 2010/320/UE tal-10 ta’ Mejju 2010. Id-deċiżjoni ħtieġet lill-Greċja tagħmel titjib ta’ mill-inqas 10 punti perċentwali tal-PDG matul il-perjodu 2009-14. L-emenda ta' Diċembru 2012 tad-Deċiżjoni tal-Kunsill ħtieġet lill-Greċja ttemm is-sitwazzjoni attwali ta’ defiċit eċċessiv malajr kemm jista’ jkun u mhux aktar tard mill-iskadenza tal-2016. Il-Greċja kienet irrakkomandata tikseb defiċit primarju tal-amministrazzjoni pubblika li ma jaqbiżx 1,5 % fl-2012 u bilanċi pożittivi primarji tal-amministrazzjoni pubblika ta’ mill-anqas 0 % tal-PDG fl-2013, 1,5 % tal-PDG fl-2014, 3,0 % tal-PDG fl-2015, u 4,5 % tal-PDG fl-2016. Dawn il-miri dehru li qed jimplikaw defiċit kumplessiv tal-gvern abbażi tal-ESA ta’ 6,9 % tal-PDG fl-2012, 5,4 % tal-PDG fl-2013, 4,5 % tal-PDG fl-2014, 3,4 % tal-PDG fl-2015 u 2,0 % tal-PDG fl-2016. F'termini aġġustati ċiklikament, il-miri tal-bilanċ primarju kienu estimati li jwasslu għal titjib fil-proporzjon tal-bilanċ primarju aġġustat ċiklikament mal-PDG minn 4,1 % fl-2012 għal 6,2 % fl-2013, u tal-anqas 6,4 % tal-PDG fl-2014. Il-proporzjon tal-bilanċ tal-gvern aġġustat ċiklikament mal-PDG kien stmat li se jkun -1,3 % fl-2012, +0,7 % fl-2013 u +0,4 % fl-2014. Fil-komputazzjoni ta' dawn il-miri u l-aġġustament fiskali assoċjat meħtieġ, id-Deċiżjoni teskludi mid-definizzjonijiet tal-ESA r-rikavat kollu mill-privatizzazzjoni ta’ assi finanzjarji u mhux finanzjarji, it-tranżazzjonijiet relatati ma’ rikapitalizzazzjonijiet ta' banek, it-trasferimenti kollha relatati mad-dikjarazzjoni tal-Grupp tal-euro tal-21 ta’ Frar 2012 fir-rigward tal-introjtu tal-banek ċentrali nazzjonali taż-żona tal-euro, inkluż il-Bank of Greece, li jirriżulta mill-fatt li l-portafolji tal-investiment tagħhom ikollhom bonds tal-Gvern Grieg, u kwalunkwe pagamenti minn banek li qed jagħmlu telf ħlief dawk li ser isiru dovuti mill-istruttura tal-imposti tal-garanzija tal-ELA eżistenti fit-30 ta’ Settembru 2012. L-istess definizzjoni tintuża wkoll fil-kuntest tal-Programm ta’ Aġġustament Ekonomiku Grieg. Meta wieħed iqis l-impatt tal-miżuri għat-tnaqqis tad-dejn implimentati f’Diċembru 2012, il-miri kienu kkunsidrati konsistenti ma’ proporzjon ta' dejn konsolidat tal-amministrazzjoni pubblika mal-PDG ta’ inqas minn 160 % fl-2016. 3. Valutazzjoni tal-Azzjoni Effettiva Meħuda Din il-valutazzjoni hija bbażata fuq it-Tbassir tar-Rebbiegħa 2013 tas-servizzi tal-Kummissjoni u l-valutazzjoni dettaljata magħmula fl-analiżi tal-programm ta’ aġġustament ekonomiku, imwettqa mis-servizzi tal-Kummissjoni flimkien mal-persunal tal-FMI u tal-BĊE (ara Tabella 1). Tqis il-kundizzjonijiet ekonomiċi u baġitarji mill-4 ta’ Diċembru 2012, meta ħarġet l-aħħar Deċiżjoni tal-Kunsill. Tabella 1: Paragun ta’ projezzjonijiet makroekonomiċi u baġitarji ewlenin[5] (Projezzjonijiet attwali b'paragun mad-Deċiżjoni tal-Kunsill 2013/6/UE) || || || || || % tal-PDG, ħlief jekk indikat mod ieħor || || || 2012 || 2013 || 2014 || || || || || Tkabbir reali tal-PDG (tibdil %) || Deċiżjoni tal-Kunsill || || -6,0 || -4,2 || 0,6 Projezzjoni attwali || || -6,4 || -4,2 || 0,6 Bilanċ tal-amministrazjzoni pubblika || Deċiżjoni tal-Kunsill || || -6,6 || -4,6 || -3,5 Projezzjoni attwali || || -6,3 || -4,1 || -3,3 Bilanċ primarju || Deċiżjoni tal-Kunsill || || -1,5 || 0,0 || 1,5 Projezzjoni attwali || || -1,3 || 0,0 || 1,5 Bilanċ primarju aġġustat ċiklikament || Deċiżjoni tal-Kunsill || || 4,1 || 6,2 || 6,4 Projezzjoni attwali || || 4,5 || 6,2 || 6,3 Bilanċ aġġustat ċiklikament || Deċiżjoni tal-Kunsill || || -1,3 || 0,7 || 0,4 Projezzjoni attwali || || -0,5 || 2,1 || 1,6 || || || || || Sors: Tbassir tar-Rebbiegħa 2013 tas-servizzi tal-Kummissjoni Għall-ewwel darba sa mill-bidu tal-programm ta’ aġġustament għall-Greċja, il-prospett ekonomiku baqa’ prattikament l-istess minn dak imsemmi fid-Deċiżjoni tal-Kunsill ta’ Diċembru 2012. It-tbassir juri ritorn gradwali lejn it-tkabbir tal-PDG fl-2014. Dejta agħar dwar il-PDG għall-aħħar kwart tal-2012 wasslet għal tnaqqis annwali fil-PDG ta’ 6,4 % fl-2012 meta mqabbel ma’ 6,0 % fi żmien tad-Deċiżjoni tal-Kunsill, u dan jimplika riport negattiv kemxejn ogħla lejn l-2013. Madankollu, indikaturi konġunturali u tas-suq finanzjarju ewlenin urew titjib fil-kunfidenza dwar il-prospetti tal-irkupru tal-Greċja. Sal-aħħar ta’ April, l-Indikatur tas-Sentiment Ekonomiku (ESI) tal-Kummissjoni Ewropea għall-Greċja żdied għal livell li jissuġġerixxi prospetti ta’ tkabbir li qed jitqawwew. Id-depożiti bankarji wkoll reġgħu lura fis-sistema bankarja Griega wara t-tieni żborż skont il-programm f’Diċembru 2012. Ittieħdet azzjoni f’waqtha biex tipproteġi lis-sussidjarji ta’ banek Ċiprijotti mir-ristrutturar tas-sistema bankarja Ċiprijotta. Madankollu, l-indikaturi solidi attwalment għadhom jipprovdu sinjali negattivi, bil-produzzjoni industrijali, il-bejgħ bl-imnut u l-produttività tal-kostruzzjoni tkompli tmajna. Minħabba r-riport negattiv qawwi mill-2012 u d-domanda domestika li għadha qed tonqos, għadu qed ikun mistenni tnaqqis fil-PDG ta’ 4,2 % fl-2013. Irkupru moderat b'riżultat ta' investiment u esportazzjonijiet huwa pprojettat għall-bidu tal-2014, u se jwassal għal tkabbir annwali tal-PDG ta’ 0,6 % fl-2014. Minkejja riċessjoni fl-2012 kemxejn iktar profonda milli kien mistenni fiż-żmien tad-Deċiżjoni tal-Kunsill, fl-2012 l-iżviluppi fiskali kienu aħjar mill-mira tal-proċedura ta' defiċit eċċessiv għad-defiċit primarju b’marġni żgħir. Id-defiċit primarju nominali kien ta' 5,0 % tal-PDG. Madankollu, l-ispejjeż netti stmati assoċjati mar-rikapitalizzazzjoni u r-riżoluzzjoni tal-banek fl-2012 huma ta' 4,0 % tal-PDG. Minbarra dawn l-ispejjeż u fatturi oħra speċifikati fid-definizzjoni tal-programm, il-bilanċ primarju għall-finijiet tal-proċedura ta' defiċit eċċessiv kien għalhekk -1,3 % tal-PDG, ftit aħjar mill-mira fid-Deċiżjoni tal-Kunsill ta’ 1,5 % tal-PDG. Aġġustamenti simili fid-defiċit nominali ta’ 10,0 % tal-PDG, jirriżultaw f'defiċit fiskali kumplessiv konsistenti mad-definizzjoni tad-Deċiżjoni tal-Kunsill ta’ 6,3 % tal-PDG. Dan huwa konsiderevolment aħjar minn 6,9 % tal-PDG inkluż fid-Deċiżjoni tal-Kunsill, dovut parzjalment għal pagamenti ta’ interessi aktar baxxi li jirriżultaw mill-miżuri tat-tnaqqis tad-dejn implimentati f’Diċembru 2012. Meta jitqiesu d-dettalji tar-riżultati, fuq in-naħa tad-dħul, it-taxxi diretti żammew pjuttost tajjeb, u parzjalment jikkumpensaw għal ġbir dgħajjef tat-taxxa indiretta, partikolarment il-VAT, u l-kontribuzzjonijiet tas-sigurtà soċjali. Fir-rigward tal-infiq, l-awtoritajiet illimitaw l-infiq diskrezzjonarju, notevolment l-infiq operazzjonali u l-investiment pubbliku fid-dawl tas-sitwazzjoni tal-likwidità ssikkata tal-gvern, li qed tirriżulta mid-dewmien fl-iżborż tal-programm. Il-pagamenti tal-interessi kienu aktar baxxi minħabba l-inizjattiva tal-parteċipazzjoni tas-settur privat (private-sector involvement - PSI) u x-xiri lura ta' dejn f'Diċembru u l-implimentazzjoni ta’ miżuri li jnaqqsu d-dejn. Għaldaqstant, kumplessivament, l-eżitu fiskali tal-2012 kien aħjar mill-miri fid-Deċiżjoni tal-Kunsill. Dan huwa kkonfermat minn valutazzjoni tal-bilanċi fiskali aġġustati ċiklikament. Meta jiġu nnettjati l-fatturi ċikliċi, il-bilanċ primarju aġġustat ċiklikament skont id-definizzjoni tad-Deċiżjoni tal-Kunsill kien ta' 4,5 % tal-PDG fl-2012, xi 0,4 punti perċentwali tal-PDG aħjar mill-4,1 % eċċess strutturali fid-Deċiżjoni tal-Kunsill. Id-defiċit tal-baġit aġġustat ċiklikament kien -0,5 % tal-PDG fl-2012 meta mqabbel mal--1,3 % tal-PDG fid-Deċiżjoni tal-Kunsill. Meta mqabbel mal-2011, il-bilanċ primarju aġġustat ċiklikament tjieb b'2,3 punti perċentwali tal-PDG fl-2012, filwaqt li t-titjib fil-bilanċ aġġustat ċiklikament kien ta' 4,5 punti perċentwali, din iċ-ċifra tal-aħħar tirrifletti l-impatt tal-inizjattiva tal-parteċipazzjoni tas-settur privat (PSI) fuq il-pagamenti tal-interessi fuq id-dejn. Ittieħdu miżuri effettivi biex jintlaħqu l-miri tad-defiċit primarju fl-2013 u l-2014. Il-baġit Grieg adottat fil-11 ta’ Novembru 2012 jinkludi pakkett ta’ miżuri addizzjonali fuq id-dħul u l-infiq ta’ EUR 9,2 biljuni, madwar 5 % tal-PDG, bil-għan li jitnaqqas id-defiċit primarju fl-2013. Dan kien fil-kuntest ta’ programm ta’ konsolidazzjoni ta' EUR 13,5 biljun għall-2013 u l-2014, stabbilit fl-Istrateġija Fiskali fuq Medda Medja għall-2013-2016. Dan il-pakkett ta’ miżuri ta’ konsolidazzjoni fiskali kbir ħafna u kkonċentrat fil-perjodu inizjali tiegħu għall-2013 u l-2014 (b’total ta’ aktar minn 6,5 % tal-PDG) fil-biċċa l-kbira tiegħu diġà ġie implimentat. Filwaqt li x-xenarju makroekonomiku pprojettat matul l-aħħar analiżi baqa' sostanzjalment l-istess, kien hemm xi miri tad-dħul li ma ntlaħqux u xi miżuri ma ġewx implimentati. It-tnaqqis fid-dħul irriżulta prinċipalment mill-ġbir tal-kontribuzzjoni tas-sigurtà soċjali u minn dħul inqas milli mistenni mill-ekwalizzazzjoni fir-rati tat-taxxa fuq id-diżil. It-tnaqqis mill-ġbir tal-kontribuzzjoni tas-sigurtà soċjali huwa attribwibbli fil-biċċa l-kbira għall-istennija tal-pagamenti parzjali futuri tad-dejn u l-kondizzjonijiet issikkati tal-likwidità. Id-dħul aktar dgħajjef mit-taxxi fuq il-fjuwil jispjega ruħu l-aktar minn konsum anqas ta’ fjuwil milli kien mistenni. Barra minn hekk, reviżjoni 'l fuq tar-rifużjonijiet tat-taxxa fid-dawl tal-istokk li għadu kif ġie skopert ta' pretensjonijiet mhux awditjati ta' rifużjoni tat-taxxa fl-2012 ikkontribwixxiet ukoll għal dħul nett inqas. Seħħew nuqqasijiet fl-implimentazzjoni tal-qtugħ progressiv fil-pensjonijiet minħabba raġunijiet tekniċi; l-istruttura l-ġdida tal-pagi għadha mhijiex fis-seħħ għall-persunal parlamentari u f’xi SOEs; u l-imposta fuq is-sidien ta’ bastimenti naqset milli tiġbor l-ammont previst. Meħuda flimkien, dawn in-nuqqasijiet fl-implimentazzjoni, jekk ma jiġux indirizzati, kieku rriżultaw f'lakuna fil-baġit ta’ EUR 137 miljun fl-2013 u ta’ EUR 166 miljun fl-2014. Il-gvern suċċessivament esprima l-intenzjoni li jipproċedi lejn l-implimentazzjoni sħiħa ta’ dawn il-miżuri. Barra minn hekk, xi miżuri li kienu skedati li jidħlu fis-seħħ fl-2013 u l-2014 u li kienu miftiehma fil-kuntest tal-MTFS preċedenti tal-2011-14 ma ġewx implimentati. Dawn jinkludu ż-żieda fil-kontribuzzjonijiet tas-sigurtà soċjali minn min jaħdem għal rasu u żieda fil-prezzijiet tal-biljetti tat-trasport pubbliku. Minħabba r-rendiment sinifikanti ta’ dawn il-miżuri, in-nuqqas ta’ implimentazzjoni tagħhom kien joħloq lakuna fiskali mdaqqsa ta’ madwar EUR 270 miljun fl-2013 u aktar minn EUR 700 miljun fl-2014. Fl-aħħar nett, l-awtoritajiet ipprevedew tnaqqis sinifikanti fir-rati tat-taxxa fuq it-taxxa tal-proprjetà mħallsa permezz tal-kontijiet tal-elettriku. Madanakollu, l-awtoritajiet Griegi impenjaw ruħhom li jimplimentaw miżuri ta' tpaċija biex jevitaw li tinħoloq lakuna fiskali fl-2013 u l-2014. Il-gvern iddeċieda li jpaċi n-nuqqas ta’ implimentazzjoni tal-miżuri miftiehma qabel b’miżuri ġodda li għandhom jiġu adottati fl-istess setturi b’tali mod li jiġu mminimizzati r-riskji operazzjonali. In-nuqqas ta’ implimentazzjoni ta’ kontribuzzjoni ta’ solidarjetà għal min jaħdem għar-rasu skedata għall-2013 ġiet issostitwita b'issikkar tar-rekwiżiti tal-pensjoni għal individwi mhux assigurati u permezz ta’ awditjar tal-intitolamenti tal-pensjoni. L-iffrankar meħtieġ relatat man-nuqqas ta’ implimentazzjoni taż-żieda fil-prezzijiet tal-biljetti tat-trasport pubbliku se jkun issostitwit minn tnaqqis fit-trasferimenti lill-entitajiet mhux fl-amministrazzjoni pubblika u permezz tar-razzjonalizzazzjoni tas-servizzi pubbliċi. Dwar it-taxxi fuq il-proprjetà, il-gvern se jiżgura d-dħul projettat ta’ EUR 1,9 biljun mit-taxxa fuq il-proprjetà miġbura permezz tal-kont tal-elettriku, billi jikkumpensa t-tnaqqis ta' 15 % previst fir-rata bi twessigħ tal-bażi tat-taxxa. Għall-2014, il-Gvern impenja ruħu li jimplimenta bis-sħiħ il-kontribuzzjoni tas-solidarjetà għal dawk li jaħdmu għal rashom. Barra minn hekk, it-taxxa l-ġdida fuq il-proprjetà immobbli, li hija mistennija li tkun is-suċċessur tal-imposta PPC, suppost se jkollha effett fuq il-baġit u tiżgura d-dħul annwali diġà previsti fl-MTFS. Diversi fatturi ta’ darba wkoll għandhom rwol biex timtela l-lakuna tal-baġit. L-ewwel, it-trasferimenti ta’ dħul mill-Bank of Greece għall-Istat huma mistennija li jkunu straordinarjament għoljin minħabba profitti eċċezzjonali. It-tieni, l-iskemi ta’ saldu li għadhom kif inħolqu huma mistennija jiffaċilitaw ir-ripagament ta’ dejn akkumulat riċentament u jirkupraw xi porzjon mill-introjti mitlufa għall-Istat. Fl-aħħar nett, sar ukoll iffrankar fuq is-sussidji taż-żejt tat-tisħin, fejn l-approprjazzjonijiet tal-baġit instabu li kienu għoljin wisq. Kumplessivament, il-miri tad-Deċiżjoni tal-Kunsill huma mistennija li jiġu ssodisfati kemm fl-2013 kif ukoll fl-2014. It-tbassir għall-bilanċ primarju huwa 0,0 % tal-PDG fl-2013 u + 1,5 % tal-PDG fl-2014 f'konformità mal-miri stipulati fid-Deċiżjoni tal-Kunsill. Id-defiċit nominali primarju x’aktarx se jkun ogħla fl-2013 bħala riżultat ta’ aktar rikapitalizzazzjoni ta' banek u operazzjonijiet ta' riżoluzzjoni. Ir-reġistrazzjoni preċiża tagħhom f’kontijiet fiskali tiddependi fuq iż-żmien u n-natura ta’ dawn it-tranżazzjonijiet. Id-defiċit tal-baġit hu mistenni jkun ta’ 4,1 % tal-PDG fl-2013 u 3,3 % tal-PDG fl-2014, u fis-sentejn li huma bi prestazzjoni xi ftit aħjar miċ-ċifri stipulati fid-Deċiżjoni tal-Kunsill. F’termini aġġustati ċiklikament, il-bilanċ primarju huwa mistenni jitjieb għal 6,2 % tal-PDG fl-2013 u 6,3 % tal-PDG fl-2014[6]. Iċ-ċifri aġġustati ċiklikament huma kważi eżattament skont id-Deċiżjoni tal-Kunsill, filwaqt li l-bilanċ tal-amministrazzjoni pubblika aġġustat ċiklikament huwa mistenni li jkun kemxejn ogħla minn fid-Deċiżjoni tal-Kunsill. Il-prospett fiskali lil hinn mill-2014 jibqa’ minnu nnifsu inċert. Il-prospett fiskali jiddependi fil-biċċa l-kbira fuq is-saħħa tal-irkupru ekonomiku u l-progress fit-tisħiħ tal-amministrazzjonijiet tad-dħul mit-taxxi u s-sigurtà soċjali. Fi ħdan il-qafas makroekonomiku attwali, miżuri addizzjonali ta’ 1,8 % tal-PDG fl-2015 u 2,2 % tal-PDG fl-2016 se jkunu meħtieġa biex jintlaħqu l-miri tal-bilanċ primarju tad-Deċiżjoni tal-Kunsill. Madankollu, jekk jintlaħqu dawn il-miri tad-defiċit primarju, id-defiċit stmat tal-gvern jinġieb għal inqas minn 3 % tal-PDG. Ser isiru diskussjonijiet dwar il-lakuni fiskali u l-miżuri biex jimlewhom fl-2015-16 fil-kuntest tan-negozjati tal-baġit għal-2014 fil-ħarifa. F’dak iż-żmien, dejta makroekonomika ġdida se tagħti informazzjoni aktar kompleta dwar id-daqs preċiż ta' kwalunkwe lakuna li jifdal. Il-prospett għas-sostenibbiltà tad-dejn sovran jibqa’ fil-biċċa l-kbira mhux mibdul meta mqabbel ma’ dak ta’ Diċembru 2012. Ma kienx hemm tibdil kbir fix-xenarju makroekonomiku, filwaqt li l-finanzi pubbliċi baqgħu fil-perkors biex jilħqu l-miri. Fir-rigward tal-profil għar-rikavat mill-privatizzazzjoni, tqis li kienu meħtieġa reviżjonijiet marġinali biss. Il-proporzjon bejn id-dejn u l-PDG għalhekk għadu jiġi mbassar li se jibda jonqos fl-2014 u li jinżel taħt 160 % fl-2016, bil-preżunzjoni li l-programm ta’ aġġustament ekonomiku jibqa' jiġi implimentat. Ir-rekwiżiti fiskali speċifiċi u fiskali strutturali għal Diċembru 2012 u Marzu 2013 fid-Deċiżjoni tal-Kunsill kollha ntlaħqu b’xi eċċezzjonijiet minuri (ara t-tabella fl-Anness). Saret riforma maġġuri fit-taxxa fuq l-introjtu li wessgħet il-bażi tat-taxxa u se tqassam b’mod aktar ekwu l-piż tat-taxxa. Inħatar Segretarju Ġenerali tad-Dħul Pubbliku u l-awtonomija tal-amministrazzjoni tat-taxxa tjiebet. Wara xi dewmien, l-awtoritajiet bdew iwettqu passi prinċipali ta’ riforma maġġuri fl-amministrazzjoni pubblika, inklużi pjanijiet għall-persunal għall-ministeri kompetenti kollha. Jinsabu għaddejjin ġmielhom proċessi ta’ riforma biex jitwettqu l-impenji pendenti, pereżempju dwar li jikber il-proporzjoni ta' mediċini ġeneriċi mibjugħa mill-ispiżeriji u t-titjib tal-kontroll intern fl-isptarijiet kollha. Dawn se jiġu mmonitorjati mill-qrib mis-servizzi tal-Kummissjoni. 4. Konklużjoni Il-Greċja ħadet azzjoni effettiva sabiex tiġi rimedjata s-sitwazzjoni ta’ defiċit eċċessiv f’konformità mad-Deċiżjoni tal-Kunsill 2011/734/UE, kif l-aħħar emendata bid-Deċiżjoni tal-Kunsill 2013/6/UE tal-4 ta’ Diċembru 2012. Il-Ġreċja żgurat titjib fil-bilanċ strutturali fl-2010-2012 li diġà huwa ikbar mill-minimu ta' 10 punti perċentwali tal-PDG matul il-perjodu 2009-2014 irrakkomandat mill-Kunsill. Huwa stmat li l-Greċja tejbet id-defiċit strutturali tagħha bi 13,5 punti perċentwali tal-PDG minn defiċit ta’ 14,8 % fl-2009 għal defiċit stmat ta’ 1,3 % fl-2012. Id-defiċit tal-amministrazzjoni pubblika huwa pprojettat li tjieb minn 15.6 % fl-2009 għal 6.3 % tal-PDG fl-2012. Il-Greċja rnexxielha tieħu miżuri biex trażżan id-defiċit fl-2012 u r-riżultat fid-defiċit primarju qabeż il-mira fid-Deċiżjoni tal-Kunsill. Sabiex tispiċċa s-sitwazzjoni attwali ta’ defiċit eċċessiv malajr kemm jista' jkun f'konformità mad-Deċiżjoni tal-Kunsill, l-awtoritajiet Griegi ħadu wkoll passi deċiżivi ulterjuri biex jikkonsolidaw il-finanzi pubbliċi tagħhom fl-2013 u l-2014. Il-baġit Grieg adottat fil-11 ta’ Novembru 2012 inkluda pakkett ta’ miżuri addizzjonali fuq id-dħul u l-infiq ta’ EUR 9,2 biljuni, madwar 5 % tal-PDG, bil-għan li jitnaqqas id-defiċit primarju fl-2013. Dan kien fil-kuntest ta’ programm ta’ konsolidazzjoni ta' EUR 13,5 biljun għall-2013 u l-2014, stabbilit fl-Istrateġija Fiskali fuq Medda Medja għall-2013-2016. Dan il-pakkett ta’ miżuri ta’ konsolidazzjoni fiskali kbir ħafna u kkonċentrat fil-perjodu inzijali tiegħu għall-2013 u l-2014 (b’total ta’ aktar minn 6,5 % tal-PDG) fil-biċċa l-kbira tiegħu diġà ġie implimentat. Fid-dawl tal-kunsiderazzjonijiet ta’ hawn fuq, il-Kummissjoni ma tipproponi l-ebda emenda għad-Deċiżjoni tal-Kunsill meħuda f’Diċembru 2012. Il-miri għal eċċessi primarji tal-aministrazzjoni pubblika għandhom jibqgħu 0 % tal-PDG fl-2013, 1,5 % tal-PDG fl-2014, 3,0 % tal-PDG fl-2015 u 4,5 % tal-PDG fl-2016. Dan il-perkors fiskali jibqa' jimplika titjib fil-bilanċ primarju aġġustat ċiklikament għall-proporzjon tal-PDG minn 4,1 % fl-2012 għal 6,2 % fl-2013, u tal-anqas 6,4 % tal-PDG fl-2014, l-2015 u l-2016. Il-projezzjonijiet attwali għall-bilanċ tal-gvern juru li dawn il-miri jimplikaw defiċits ta' 4,1 % tal-PDG fl-2013, 3,3 % tal-PDG fl-2014, u eċċessi aġġustati ċiklikament ta' 2,1 % tal-PDG fl-2013 u 1,6 % tal-PDG fl-2014. Minkejja l-progress fil-qasam baġitarju u f'riformi f’setturi ewlenin oħra tal-ekonomija, jeżistu riskji importanti li jistgħu jaffettwaw ir-riżultati baġitarji. L-irkupru tal-ekonomija għadu qed iħoss l-effetti tal-konsolidazzjoni fiskali qawwija tal-2013 u tat-tkabbir ekonomiku dgħajjef fiż-żona tal-euro. Barra minn hekk, riformi f’oqsma ewlenin bħalma huma l-amministrazzjoni tad-dħul u l-amministrazzjoni pubblika jistgħu jaffaċċjaw reżistenza minn interessi vestiti. Sabiex iseħħ l-irkupru projettat fit-tkabbir tal-PDG u d-dħul li jirriżulta fl-2014, jeħtieġ ukoll li jsir aktar progress fir-riformi tas-suq tal-prodotti u s-servizzi. Min-naħa l-oħra, jeżistu wkoll riskji pożittivi, partikolarment jekk implimentazzjoni qawwija u sostnuta tal-politika tnaqqas l-inċertezza u ssostni l-kunfidenza u tgħin biex jitrażżan l-impatt tar-reċessjoni fuq is-soċjetà u l-qgħad. Il-kundizzjonijiet tal-investiment jistgħu wkoll jitjiebu, wara r-rikapitalizzazzjoni tal-banek, permezz ta’ flussi ta’ kapital barrani u assorbiment aħjar tal-fondi tal-UE. ANNESS: Miżuri meħtieġa mid-Deċiżjoni tal-Kunsill 2011/734/UE, kif emendata bid-Deċiżjoni tal-Kunsill 2013/6/UE tal-4 ta' Diċembru 2012 (2) fl-Artikolu 2, għandu jiddaħħal il-paragrafu li ġej: Artikolu 10a. Il-Greċja tkun adottat il-miżuri li ġejjin sal-4 ta’ Diċembru 2012: (a) il-baġit għall-2013 u l-MTFS sal-2016, kif ukoll il-miżuri kif deskritti fl-Anness IA ta’ din id-Deċiżjoni u l-leġiżlazzjoni ta’ implimentazzjoni rispettiva. L-MTFS telabora dwar il-miżuri permanenti ta’ konsolidazzjoni fiskali li jiżguraw li l-limiti massimi tad-defiċit għall-2012-2016, kif stabbilit minn din id-Deċiżjoni, ma jinqabżux u li l-proporzjon tad-dejn mal-PDG jitqiegħed f’perkors sostenibbli ta’ tnaqqis; || OSSERVATA Adottat, Liġi omnibus 4093 (Gazzetta Uffiċjali 222/A/12.11.2012 (b) il-preżentazzjoni ta’ Pjan ta’ Privatizzazzjoni aġġornat lill-Parlament Grieg u l-pubblikazzjoni ta’ aġġornament semiannwali tal-Pjan tal-Iżvilupp tal-Assi; || OSSERVATA. Imtella’ fuq il-websajt tal-Ministeru (c) it-trasferiment għall-portafoll tal-assi ta’ privatizzazzjoni tal-HRADF tad-dritt ta’ sjieda sħiħa u diretta (ishma jew drittijiet ta’ konċessjoni) tal-Awtostrada Egnatia u l-portijiet reġjonali ta’ Elefsina, Lavrio, Igoumenitsa, Alexandroupolis, Volos, Kavala, Korfu, Patras, Heraklion, u Rafina; || OSSERVATA. Imwettaq għal Egnatia (Ref: B2316/10-8-2012). Portijiet (deċiżjoni 222/5.11.2012./FEK 2996, 12 ta’ Novembru (d) l-iżgurar li l-ministeri kompetenti u l-entitajiet rilevanti l-oħra jipprovdu lis-Segretarjat Ġenerali għall-Proprjetà Pubblika aċċess sħiħ għall-inventarju tal-assi immobiljari kollha li huma proprjetà tal-Istat; || OSSERVATA. L-ittra korrispondenti ntbagħtet lill-ministeri kompetenti. Il-Ministeri kompetenti pprovdew l-informazzjoni mitluba. (e) l-emenda u/jew ir-revoka ta’ dispożizzjonijiet statutorji ta’ intrapriżi tal-Istat (l-awtoritajiet tal-portijiet PPC, OLP u OLTH, HELPE, EYATH u EYDAP, portijiet, eċċ.) li jvarjaw mil-liġi tal-kumpaniji privati rigward kwalunkwe restrizzjoni fuq id-drittijiet tal-vot tal-azzjonisti privati; || OSSERVATA. Emendat fil-liġi l-ġdida tal-Privatizzazzjoni (Artikolu 2) (f) il-leġiżlazzjoni li tiddefinixxi r-rwol u l-kwalifiki tas-Segretarju Ġenerali tal-Amministrazzjoni tat-Taxxa u biex il-Ministru tal-Finanzi jiddelega setgħat deċiżjonali lis-Segretarju Ġenerali tal-Amministrazzjoni tat-Taxxa; || OSSERVATA. (Omnibus) Liġi 4093 (Ġurnal Uffiċjali 222/A/12.11.2012, Taqsima E, Artikolu 6 (g) l-użu ta’ awdituri tat-taxxa ta’ esperjenza f’attivitajiet li jservu l-imperattivi ta’ dħul immedjat, billi jissaħħu u jsiru kompletament operattivi oqsma ta’ infurzar ewlenin bħall-unità tal-kontribwenti kbar tat-taxxa, permezz tat-trasferiment ta’ 100 awditur minn funzjonijiet oħrajn, u billi tiġi stabbilita unità funzjonali waħda għal individwi bi dħul għoli u għall-persuni li jaħdmu għal rashom li għandhom introjtu għoli u billi jiġu reklutati f’din l-unità 50 awditur tat-taxxa ta’ esperjenza li jkunu responsabbli direttament lejn is-Segretarju Ġenerali tal-Amministrazzjoni tat-Tassazzjoni; || OSSERVATA. Ittieħdu erba’ deċiżjonijiet ministerjali (MD): - MD 31/10/2012 tittrasferixxi 100 awditur lill-Unità tal-kontribwenti l-Kbar, - MD 31/10/2012 tagħti kompetenza lid-DEK Athens għal Individwi Sinjuri Ħafna (bil-kriterji fl-MD), - MD tittrasferixxi 50 awditur lid-DEK Athens, iffirmata fit-8 ta' Novembru 2012 mid-Deputat Ministru. - Imbagħad biex ikun żgurat persunal adegwat, MD oħra, D2A 1157921 inħarġet fis-16/11/2012 sabiex jiċċaqalqu aktar awdituri biex jimtela l-vojt. L-awdituri kollha rrappurtaw fl-uffiċċji ġodda tagħhom. (h) att tal-Kunsill tal-Ministri (li jissostitwixxi l-att tal-Kunsill tal-Ministri adottat fid-29 ta’ Ottubru 2012), bil-għan li tissaħħaħ l-eżekuzzjoni tal-baġit u jissoda l-immaniġġjar fiskali sod, u jinkludi, barra d-dispożizzjonijiet tal-att oriġinali tal-Kunsill tal-Ministri, dispożizzjonijiet addizzjonali: (i) li jistabbilixxu li l-Memoranda ta’ Kooperazzjoni jiġu ffirmati sal-aħħar ta’ Diċembru ta’ kull sena bejn il-Ministeru tal-Finanzi u l-Ministeri l-oħra jew bejn il-Ministeri u l-maniġers tal-entitajiet taħt superviżjoni (u b’hekk tkun koperta l-amministrazzjoni pubblika kollha); (ii) li jsaħħu r-restrizzjonijiet attwali ta’ baġit bilanċjat għall-gvernijiet lokali sabiex dawn ikunu aktar effikaċi, inklużi mekkaniżmi korrettivi u ta’ sanzjoni; (iii) li jsaħħu s-sistema tal-monitoraġġ attwali għall-intrapriżi tal-Istat (state-owned enterprises, SOEs) u jintroduċu mekkaniżmu ta’ infurzar f'każ ta’ devjazzjonijiet mill-miri speċifiċi identifikati għal kull SOE; u (iv) li jistabbilixxu l-qafas biex jiġu ddefiniti miri speċifiċi għall-kopertura ta’ reġistri ta’ impenji operazzjonali għal gvernijiet lokali u l-SOEs li għandhom jiġu stabbiliti sa Diċembru ta’ kull sena. Dan l-Att tal-Kunsill tal-Ministri għandu jinkludi wkoll mekkaniżmi għall-korrezzjoni ta’ trasferimenti mill-gvern ċentrali biex ikunu indirizzati devjazzjonijet mill-miri matul is-sena stess u possibilment fis-snin ta’ wara, filwaqt li jkun żgurat li mhumiex qedgħin jiżdiedu l-arretrati; jispjega b'mod ċar li r-rikavat mill-privatizzazzjoni tal-assi tal-gvern jitħallsu direttament f’kont separat sabiex jiġu mmonitorjati l-flussi tal-flus, tiġi evitata devjazzjoni tal-finanzjament uffiċjali u jiġi żgurat il-ħlas tad-dejn f'waqtu; u jiffissa tnaqqis awtomatiku fl-infiq li għandu jiġi applikat bħala regola meta ma jintlaħqux il-miri, filwaqt li jkun żgurat li ma jiżdidux l-arretrati; || OSSERVATA. FEK A nru 228, data 18/11/2012 (i) sett ta’ miżuri li jtejbu s-sitwazzjoni finanzjarja attwali tal-Organizzazzjoni Nazzjonali għall-Provvista tal-Kura tas-Saħħa (EOPYY) u li jiżguraw li l-eżekuzzjoni baġitarja tkun eqreb lejn baġit bilanċjat fl-2012 u l-2013, inklużi: (i) razzjonalizzazzjoni tal-pakkett tal-benefiċċji; (ii) żieda tal-kondiviżjoni tal-ispejjeż għall-kura tas-saħħa pprovduta minn fornituri privati; (iii) negozjar ta’ ftehimiet dwar il-prezzijiet marbuta mal-volum u reviżjoni tal-ftehimiet ta’ każijiet imħallta ma’ fornituri privati; (iv) reviżjoni tat-tariffi għal servizzi ta’ dijanjożi u fiżjoterapija u l-għadd tagħhom ikkuntrattati mill-EOPYY lill-fornituri privati bl-għan li jitnaqqsu l-ispejjeż relatati b’tal-anqas EUR 80 miljun fl-2013; (v) introduzzjoni ta’ sistema ta’ prezz ta’ referenza għar-rimborż tal-apparat mediku; kif ukoll (vi) jiżdiedu progressivament il-kontribuzzjonijiet imħallsa mill-membri tal-OGA għall-medja ta' dawk imħallsa minn membri oħra tal-EOPYY; || OSSERVATA. FEK nru 3054/Β΄/18-11-2012 (j) il-miżuri li ġejjin relatati mar-rimborż tal-mediċini: (i) leġiżlazzjoni li tikkontrolla n-nefqa farmaċewtika li tattiva miżuri ta’ kontinġenza (inkluż pereżempju tnaqqis fil-prezzijiet f’kull kategorija), jekk, għal xi raġuni, il-mekkaniżmu awtomatiku eżistenti ta’ rkupru ma jkunx suffiċjenti biex tintlaħaq il-mira; dawn il-miżuri jipproduċu ammont ekwivalenti ta’ ffrankar; (ii) digriet ministerjali, li jistabbilixxi l-limitu minimu ġdid ta’ rkupru għall-2013 (EUR 2,44 biljun għall-outpatients); (iii) aġġornament tal-lista tal-prezzijiet u l-lista pożittiva tal-mediċini rimborżabbli b’mod partikolari billi jiġi stabbilit ir-rimborż tal-ispejjeż tal-pakketti kosteffettivi biss għall-mard kroniku, billi l-mediċini jiġu ttrasferiti mil-listi pożittivi għal-listi negattivi u għal-listi mingħajr preskrizzjoni u billi tiġi introdotta sistema ta’ prezz ta’ referenza żviluppata mill-Organizzazzjoni Nazzjonali għall-Mediċini (EOF). Dawn il-listi jridu jiġu aġġornati mill-inqas darbtejn fis-sena f’konformità mad-Direttiva tal-Kunsill 89/105/KEE; u (iv) is-sostituzzjoni ta’ mediċini preskritti bl-irħas prodott tal-istess sustanza attiva fil-kategorija ta’ referenza mill-ispiżeriji ("sostituzzjoni ġenerika" obbligatorja)."; || OSSERVATA. Tariffa tad-dħul introdotta. Ref. l-att "Minibus" FEK 229A/19.11.2012 Artikolu 11 paragrafu 1 (tariffa tad-dħul) FEK 3035/B/15.11.2012 FEK 3047/ B/ 16.11.2012 u FEK 3046/ B/ 16.11.2012 FEK 3057/B/18-11.2012 (3) fl-Artikolu 2, il-paragrafu 11 huwa sostitwit bit-test li ġej: "11. Il-Greċja tadotta l-miżuri li ġejjin sal-aħħar ta’ Diċembru 2012: (a) riforma tat-taxxa fuq l-introjtu personali u t-taxxa fuq l-introjtu korporattiv li timmira li tissimplifika s-sistema tat-taxxa, twessa’ l-bażi tat-taxxa u telimina l-eżenzjonijiet u r-reġimi preferenzjali; || OSSERVATA. 25/1/2013 Liġi 4110 GG 17/Α/23-1-2012. (b) il-leġiżlazzjoni primarja u sekondarja meħtieġa biex tiġi żgurata l-implimentazzjoni rapida tal-Pjan tal-Privatizzazzjoni; || OSSERVATA, QED ISSIR. (c) l-istabbiliment ta’ qafas regolatorju għal kumpaniji tal-ilma; || OSSERVATA. Id-dispożizzjonijiet rilevanti tal-liġi ġew adottati mill-Parlament 24/1/2013 (FEK A29/5-2-2013). Il-JMD għall-istabbiliment tal-qafas regolatorju ġie ffirmat u ppubblikati (FEK 679/22-3-2013). (d) miżuri għat-titjib tal-amministrazzjoni tat-taxxa, li jintroduċu valutazzjonijiet tal-prestazzjoni, titjib fl-użu tat-teknika tal-valutazzjoni tar-riskju, u l-istabbiliment u t-tisħiħ tal-unitajiet speċjalizzati tal-immaniġġar tad-dejn; || OSSERVATA. 11/4/2013 Liġi 4141 (GG 81/A/5-4-2013) tistabbilixxi l-qafas legali. (e) il-preparazzjoni u l-pubblikazzjoni ta’ pjan għall-ħlas ta’ arretrati dovuti lill-fornituri minn entitajiet pubbliċi u ta’ rimborżi tat-taxxa; || OSSERVATA. (f) il-finalizzazzjoni tal-implimentazzjoni tar-riforma tal-funzjonament tal-fondi pubbliċi tal-pensjoni sekondarja/supplimentari; u l-unifikazzjoni tal-fondi eżistenti kollha fis-settur pubbliku; || OSSERVATA. Il-mira tal-ETEA ġiet implimentata għall-fondi supplimentari. (g) leġiżlazzjoni li testendi l-applikazzjoni ta’ ribass ta’ 5 % għall-kumpaniji farmaċewtiċi (li teżisti għall-mediċini bi prezz tal-isptarijiet) għall-prodotti kollha mibjugħa fl-ispiżeriji EOPYY; || OSSERVATA. Liġi.4093/FEK 222/12-11-12(IB2/5,6,8) & PNP/FEK 229/19-11-2012 (artikolu11/par.10). (h) żieda tas-sehem tal-mediċini ġeneriċi biex jilħaq 35 % tal-volum kumplessiv ta’ mediċini mibjugħa minn spiżeriji; || MHUX OSSERVATA. Il-proċess għadu għaddej (i) l-assenjazzjoni ta’ kontrolluri interni lill-isptarijiet kollha u l-adozzjoni mill-isptarijiet kollha ta’ reġistri ta’ impenn."; || MHUX OSSERVATA. Il-proċess jinsab għaddej għalkemm mhux iffinalizzat iżda ingħataw pjan ta’ azzjoni u skeda. (4) għandhom jiżdiedu l-paragrafi li ġejjin fl-Artikolu 2: "12. Il-Greċja tadotta l-miżuri li ġejjin sal-aħħar ta’ Marzu 2013: (a) toħroġ Digriet Ministerjali għall-aġġustament tal-prezzijiet għall-utent aħħari għall-konsumaturi ta’ vultaġġ baxx; || OSSERVATA. (b) tiġi aġġornata l-MTFS, anke bl-iffissar ta’ limiti massimi vinkolanti għal 3 snin fuq in-nefqa tas-sottosetturi tal-gvern; || OSSERVATA. (c) adozzjoni ta' pjanijiet tal-persunal għall-Ministeri; || OSSERVATA. (d) tistabbilixxi amministrazzjoni tat-taxxa sostanzjalment iktar awtonoma u tispeċifika l-livell tal-awtonomija, il-qafas ta’ governanza, ir-responsabbiltà, il-poteri legali tal-kap tal-amministrazzjoni tat-taxxa u l-persunal inizjali tal-organizzazzjoni; || OSSERVATA, QED ISSIR. (e) jinħareġ u jsir pubbliku pjan komprensiv ġdid kontra l-korruzzjoni fis-servizz ċivili, inklużi dispożizzjonijiet speċjali għall-amministrazzjoni tat-taxxa u d-dwana; || OSSERVATA. Tħejja pjan nazzjonali. Il-valutazzjoni hija pożittiva. (f) tinħoloq proċedura standard operattiva bis-sħiħ għar-reviżjoni tal-valuri legali tal-proprjetà immobbli sabiex jiġu allinjati aħjar mal-prezzijiet tas-suq taħt ir-responsabbiltà tad-Direttorat tat-Taxxa Kapitali; || MHUX OSSERVATA. Minħabba l-kumplessità tal-proċess, huwa meħtieġ li azzjoni tiġi ppjanata mill-ġdid. (g) trasferiment ta’ 40 assi immobiljari ġodda (identifikati bħala "assi immobiljari, lottijiet 2 u 3" fil-Pjan tal-Privatizzazzjoni) lill-HRADF. || MHUX OSSERVATA. L-ewwel JMD għat-trasferiment lill-HRADF ta’ parti mill-40 assi ġie ffirmat u ppubblikat (FEK 754/2-4-2013). Il-JMD għall-oħrajn kien tħejja u mistenni jiġi ffirmat dalwaqt. [1] ĠU L 4, 9.1.2013, p. 40-45. [2] 'Il-Programm ta' Aġġustament Ekonomiku għall-Greċja – Mejju 2013,' European Economy–Occasional Paper (se jiġi ppubblikat dalwaqt). Il-qarrej għandu jirreferi għal dan id-dokument għal valutazzjoni aktar dettaljata tal-iżviluppi fir-riforma makroekonomika, finanzjarja, fiskali u strutturali. [3] Memorandum ta' Politiki Ekonomiċi u Finanzjarji, u Memorandum ta' Qbil dwar il-Kundizzjonalità Speċifika tal-Politika Ekonomika ta' Diċembru 2012. [4] Deċiżjoni tal-Kunsill 2011/734/UE (riformulazzjoni) (ĠU L 296, 15.11.2011, p. 38-52). [5] Il-bilanċi fiskali huma bbażati fuq id-definizzjonijiet tad-Deċiżjoni tal-Kunsill (mhux id-definizzjonijiet ta' ESA95) [6] Id-Deċiżjoni tal-Kunsill taġġusta għall-ispejjeż tar-riżoluzzjoni tal-banek. Infiq u dħul ieħor ta' darba jnaqqas id-defiċit nominali f’termini kumulattivi b’EUR 1,5 biljun fl-2012 (madwar 0,7 % tal-PDG), EUR 1 biljun fl-2013 (0,5 % tal-PDG) u madwar EUR 400 miljun fl-2014 (0,2 % tal-PDG).